અમદાવાદ: અમદાવાદ શહેરમાં દિવસેને દિવસે લૂંટફાટ અને ચોરીના કિસ્સાઓ વધી રહ્યા છે. ગત રાત્રે ચાંદલોડિયા વિસ્તારમાંથી એક્ટિવા પર પસાર થતા મામા-ભાણેજને બાઇક અને એક્ટિવા પર આવેલા પાંચ અજાણ્યા ઇસમોએ લાકડી અને ધોકા મારી રૂ.૭૦,૦૦૦ રોકડા, ક્રેડિટ કાર્ડ, ડેબિટ કાર્ડ અને અન્ય ચીજવસ્તુઓ ભરેલી બેગ લઇ ફરાર થઇ ગયા હતા. બાઇક પર જતા શખસોને તેઓએ જોઇને ચલાવવાનું કહેતાં એક્ટિવા ઊભું રાખી આ અજાણ્યા શખસોએ મારામારી કરી હતી. ઘટનાની જાણ સોલા પોલીસને કરાતાં સોલા પોલીસ ઘટનાસ્થળે દોડી ગઇ હતી. ઇજાગ્રસ્ત મામા-ભાણેજને સારવાર માટે હોસ્પિટલ ખસેડાયા હતા.